Alternativ mottaksplass for personer fra Ukraina i målgruppen for midlertidig kollektiv beskyttelse som bor privat

Budskapsnotat - Regjeringens instruks, publisert 16.03.2022

# Instruksen

Regjeringens instruks om utvidet alternativ mottaksplass (AMOT) ble offentliggjort 16.03.22. og det gjelder for personer som er fordrevet fra Ukraina og som er i målgruppen for midlertidig kollektiv beskyttelse.

UDI jobber med å få på plass en utvidet ordning for alternativ plass tilpasset instruksen. Informasjon om søknadsprosess vil bli publisert på UDI.no når det er klart.UDI vil også dele informasjon med Statsforvalterne slik at alle kommuner holdes orientert.

## Alternativ mottaksplass

Alternativ mottaksplass betyr at en kommune påtar seg ansvaret for å gi nødvendig økonomisk støtte og følge opp personer som bor privat i midlertidige boløsninger. Dersom UDI og kommuner aksepterer søknaden vil kommunen få et økonomisk tilskudd fra UDI.

## Hvem kommer inn under utvidet ordning for alternativ mottaksplass

Den utvidete ordningen om alternativ mottaksplass gjelder for personer fra Ukraina som er i målgruppen for midlertidig kollektiv beskyttelse, og som bor privat i midlertidige boløsninger.

For å kunne få alternativ mottaksplass, må personen ha funnet et sted å bo i en kommune. Eksempler på ulike boløsninger kan være

* hos familiemedlemmer som er bosatt i en kommune
* hos andre private personer som har tilbudt et sted å bo
* bolig som er formidlet av frivillige organisasjoner, eller kommunen og som ikke er en del av mottakssystemet.

Enslige mindreårige er ikke omfattet av den nye retningslinjen for alternativ mottaksplass. De kan søke om alternativ mottaksplass etter den ordinære ordningen.

## Økonomiske ytelser

Dersom kommunene aksepterer å ta ansvar for privatboende betaler UDI et månedlig tilskudd til kommunene på kr 16 105 per person.

Tilskuddet er kompensasjon for utgifter til lovpålagte tjenester, som følger med det å overta ansvaret for personer som er omfattet av ordningen. Personer på alternativ mottaksplass har ikke rett til tjenester etter sosialtjenesteloven. Kommunen skal utbetale økonomiske ytelser til personens livsopphold.

Satsene for tilskuddet til kommunene er fastsatt i Statsbudsjettet.

Private som stiller bolig til disposisjon, eller personer fra Ukraina som bor privat får ingen direkte betaling fra UDI.

## Kommunenes forpliktelser

Personer på alternativ mottaksplass har rett til informasjon, råd og veiledning fra kommunen.

Kommuner som inngår avtale om en slik ordning må etablere gode rutiner for å identifisere særlige sårbare personer og følge dem opp, spesielt med tanke på evt. utnyttelsessituasjoner som kan oppstå.

Personer på alternativ mottaksplass, har samme rett til helsetjenester som den øvrige befolkningen, og krav på omsorgstjenester etter pasient og brukerrettighetsloven.

Kommunen skal tilby gratis barnehageplass til barn i barnehagealder, som dekkes av tilskuddsmidlene som blir utbetalt for barnet/barna.

## Forenklet saksbehandling

Informasjon om søknadsprosess vil bli publisert på UDI.no når det er klart.

Saksbehandlingen av den utvidede ordningen vil gå raskere, da det er færre krav enn ved den ordinære ordningen.

Søknadene må fortsatt godkjennes av kommunen og UDI. Det er frivillig for kommunen å ta imot personer på alternativ mottaksplass.

Personen må sende søknad om alternativ mottaksplass til UDI. Vi jobber med å få på plass en elektronisk søknadsportal. Når søknaden er mottatt tar vi kontakt med kommunen for å spørre om de vil akseptere søknad om alternativ mottaksplass.

Det åpnes også opp for at søkere om alternativ mottaksplass henvender seg til kommunen før de sender søknaden til UDI. Hvis kommunen aksepterer søknaden og signerer på søknadskjemaet vil UDI innvilge søknaden umiddelbart. Hvis kommunen sier nei til å ta imot personen, får personen avslag på søknaden. Personen vil fortsatt ha rett til plass på akuttinnkvartering eller asylmottak.

Kommuner som har midlertidige boløsninger for større grupper, for eksempel sykehjemsbygg, institusjonsbygg, eller hoteller, og som kan tilby alternativ mottaksplass, kan sende søknad til UDI, slik at det vurderes en gruppebasert løsning.

## Formål med utvidelsen

Formålet med utvidelsen er blant annet at ordningen kan bidra til at ukrainere får være nær familie og nettverk, at det vil gi en normal hverdagssituasjon og bidra til tidlig integrering. Den økonomiske ordningen vil også støtte kommunene som har personer som bor i sin kommune utenfor mottak.

UDI vil ha tett samarbeid med IMDi for å sikre et godt grensesnitt mellom denne utvidede ordningen om alternativ mottaksplass og avtalt selvbosetting. Sjekk [IMDis nettsider](https://www.imdi.no/planlegging-og-bosetting/bosettingsprosessen/selvbosetting/) for informasjon om ordningen om avtalt selvbosetting.

**Kontakt for avklaringer om utvidet AMOT ordning:**

E-post adresse: AMOT@udi.no